text: ইলিয়াস আহমেদ চৌধুরী (১৫ আগস্ট ১৯৩৪-১৯ মে ১৯৯১) যিনি দাদাভাই নামেও পরিচিত। বাংলাদেশ আওয়ামী লীগের একজন রাজনীতিবিদ, গণপরিষদের প্রাক্তন সদস্য ও সাবেক সাংসদ। তিনি ১৯৭০ সালের নির্বাচনে পূর্ব পাকিস্তান প্রাদেশিক পরিষদের সদস্য নির্বাচিত হন। এর পর ১৯৭৩ সালের প্রথম জাতীয় সংসদে ফরিদপুর-১৩ (বিলুপ্ত) আসন থেকে ও ১৯৯১ সালের পঞ্চম জাতীয় সংসদে মাদারীপুর-১ আসন থেকে সংসদ সদস্য নির্বাচিত হন।
  
  জন্ম ও প্রাথমিক জীবন 
  ইলিয়াস আহমেদ চৌধুরী ১৫ আগস্ট ১৯৩৪ সালে মাদারীপুরের শিবচরের দত্তপাড়া এলাকার জমিদার পরিবারে জন্মগ্রহণ করেন। তার বাবা নুরুদ্দিন আহমেদ চৌধুরী ও মা চৌধুরী ফাতেমা বেগম। তিনি দত্তপাড়ার টিএন একাডেমী থেকে শিক্ষা জীবন শুরু করে মুন্সিগঞ্জের সরকারি হরগঙ্গা কলেজ থেকে উচ্চ মাধ্যমিক এবং ঢাকা বিশ্ববিদ্যালয় থেকে বিএসসি পাশ করেন।
  
  রাজনৈতিক ও কর্মজীবন 
  ইলিয়াস আহমেদ চৌধুরী ১৯৬৬ সালের ছয় দফা আন্দোলন, ঊনসত্তরের গণঅভ্যুত্থান ও ১৯৭১ সালের বাংলাদেশের স্বাধীনতা যুদ্ধে সংগঠক ছিলেন, একই সাথে মুজিব বাহিনীর কোষাধ্যক্ষ হিসেবে দায়িত্ব পালন করেন। তিনি বাংলাদেশ আওয়ামীলীগের কেন্দ্রীয় কমিটির সদস্য ও মাদারীপুর জেলা আওয়ামী লীগের সভাপতি ছিলেন। এছাড়াও তিনি গণফোরামের রাজনীতিবিদ ছিলেন।
  
  তিনি ১৯৭০ সালের নির্বাচনে পূর্ব পাকিস্তান প্রাদেশিক পরিষদের সদস্য নির্বাচিত হন। এর পর ১৯৭৩ সালের প্রথম জাতীয় সংসদে ফরিদপুর-১৩ (বিলুপ্ত) আসন থেকে ও ১৯৯১ সালের পঞ্চম জাতীয় সংসদে মাদারীপুর-১ আসন থেকে সংসদ সদস্য নির্বাচিত হন।
  
  ১৯৭৫ পরবর্তী সময়ে আওয়ামী লীগ পুনর্গঠন ও শেখ হাসিনার স্বদেশ প্রত্যাবর্তনে ভূমিকা পালন করেন তিনি।
  
  তিনি দৈনিক বাংলার বাণী পত্রিকার সম্পাদক মন্ডলীর সভাপতি ছিলেন। আরামবাগ ক্রীড়াচক্রের সভাপতি ও খুলনা আবহানী ক্রীড়াচক্রের সভাপতি ছিলেন তিনি।
  
  পারিবারিক জীবন 
  ইলিয়াস আহমেদ চৌধুরীর মা চৌধুরী ফাতেমা বেগম বঙ্গবন্ধু শেখ মুজিবুর রহমানের বড় বোন। তিনি বিয়ে করেন খালাতো বোন ফিরোজা বেগম মায়া চৌধুরীকে। তার বড় ছেলে মাদারীপুর-১ আসনের সংসদ সদস্য নূর ই আলম চৌধুরী। ছোট ছেলে মজিবুর রহমান চৌধুরী (নিক্সন চৌধুরী) ফরিদপুর-৪ আসনের সংসদ সদস্য।
  
  মৃত্যু 
  ইলিয়াস আহমেদ চৌধুরী ১৯ মে ১৯৯১ সালে জাতীয় সংসদের সদস্য থাকাকালে হৃদযন্ত্রের ক্রিয়া বন্ধ হয়ে মৃত্যুবরণ করেন। তার স্মৃতিতে পারিবারিক ভাবে প্রতিষ্ঠা করা হয় ইলিয়াস আহমেদ চৌধুরী ডিগ্রি কলেজ।
  
  তথ্যসূত্র 
  
  বিষয়শ্রেণী:১৯৩৪-এ জন্ম
  বিষয়শ্রেণী:১৯৯১-এ মৃত্যু
  বিষয়শ্রেণী:মাদারীপুর জেলার রাজনীতিবিদ
  বিষয়শ্রেণী:বাংলাদেশ আওয়ামী লীগের রাজনীতিবিদ
  বিষয়শ্রেণী:প্রথম জাতীয় সংসদ সদস্য
  বিষয়শ্রেণী:পঞ্চম জাতীয় সংসদ সদস্য
  বিষয়শ্রেণী:ঢাকা বিশ্ববিদ্যালয়ের প্রাক্তন শিক্ষার্থী
  বিষয়শ্রেণী:সরকারি হরগঙ্গা কলেজের প্রাক্তন শিক্ষার্থী
  বিষয়শ্রেণী:বাংলাদেশের স্বাধীনতা যুদ্ধে জড়িত ব্যক্তিবর্গ
title: ইলিয়াস আহমেদ চৌধুরী